
Κυρίες και κύριοι, φίλοι και φίλες, θα ήθελα εξαρχής να ευχαριστήσω για την πρόσκλησή σας να παρακολουθήσουμε τις εργασίες και να χαιρετίσουμε στο συνέδριό σας. Ένα συνέδριο ιδιαίτερα σημαντικό από την σύνθεσή του, οι τοπικοί – που θα λέγαμε – άρχοντες από ολόκληρη τη χώρα, αλλά και από το περιεχόμενό του. Ένα συνέδριο που το καθιστάς ακόμα πιο ενδιαφέρον, μέσα στην πολιτική συγκυρία που πραγματοποιείται. Μια συγκυρία και στην χώρα μας και στον κόσμο.

Αγαπητοί φίλοι και φίλες, δεν θα κουράσω. Αυτό που μπορώ να υποσχεθώ τέτοια ώρα, είναι να είμαι σύντομος. Θα μπορούσα να πω ότι αυτά που σημειώσαμε όταν χαιρετίσαμε το προηγούμενο συνέδριό σας με τον Πρόεδρό μας, είναι σε ισχύ. Δεν αλλάζουμε, δεν έχουμε αλλάξει. Όχι ότι είναι κακό να αλλάζει κάποιος, αρκεί να το ομολογεί, να το σημειώνει και να σημειώνει και γιατί. Θα μπορούσα λοιπόν να ευχηθώ καλή επιτυχία και να σταματήσω εδώ. 


Θέλω όμως να αξιοποιήσω την ευκαιρία και να σημειώσω μερικές πλευρές που νομίζουμε ότι ακόμα και οι τοποθετήσεις που κάναμε πριν, σήμερα έρχονται να επιβεβαιωθούν έστω και όχι με τον καλύτερο τρόπο, από τα ίδια τα γεγονότα. Θέλουμε να σημειώσουμε, φίλοι και φίλες, ότι ζούμε σε συνθήκες παγκόσμιας οικονομικής κρίσης. Αυτή η κρίση, δεν δημιουργήθηκε μόνη της. Είναι μια κρίση λόγω των αδιεξόδων που συσσώρευσαν οι νεοφιλελεύθερες πολιτικές της απορρύθμισης, του μηδενισμού του δημόσιου, την παρέμβαση και την αποθέωση των αγορών και θυμίζω ότι υπήρχε σχεδόν περιφρόνηση σε κάθε άλλη άποψη, που σημείωνε ότι αυτές οι πολιτικές θα είναι επικίνδυνες στο μέλλον.


Η παρούσα κρίση, δεν είναι μόνο μια πρωτοφανής σε ένταση χρηματοπιστωτική κρίση. Εξελίσσεται σε μια βαθύτατη και συνολική οικονομική κοινωνική κρίση, που απλώνεται σε όλους τους τομείς σε παγκόσμιο επίπεδο. Είναι κρίση ενεργειακή, η οποία οξύνει τις αντιπαραθέσεις για την επάρκεια της τροφοδοσίας, για τον έλεγχο των ενεργειακών πόρων και των δρόμων. Είναι μια μεγάλη διατροφική κρίση που αφορά την ασφάλεια, την υγιεινή των τροφίμων, μια κρίση επάρκειας στην διαχείριση των υδάτινων πόρων. Είναι τέλος, μια περιβαλλοντολογική κρίση και κρίση κλιματικών αλλαγών, που αποτελεί μεσοπρόθεσμα ακόμα κίνδυνο και για την επιβίωση του πλανήτη μας.

Η χώρα μας, η Ελλάδα, η ελληνική κοινωνία, δεν είναι μια τρίτη πλευρά που απλώς δέχεται τις συνέπειες της παγκόσμιας κρίσης, αλλά αποτελεί συστατικό οργανικό μέρος της. Η χώρα μας σε αυτή την περίοδο, τα ήδη έντονα κοινωνικά προβλήματα έχουν αρχίσει να λαμβάνουν εκρηκτικές διαστάσεις. Εκφράζουμε τον φόβο, ότι στην πορεία αν δεν παρθούν ριζικά μέτρα που θα αναπροσαρμόζουν πολιτικές και προσανατολισμούς αυτές οι καταστάσεις θα γίνουν μη ελέγξιμες. 


Ζούμε σε μία περίοδο που αποδεικνύεται μια πλήρης και παταγώδης αποτυχία των νεοφιλελεύθερων απορρυθμίσεων. Απορρυθμίσεων που εφαρμόστηκαν στην χώρα μας – και σχετικά ηγεμόνευσαν – από την δεκαετία του ’90. Από τις κυβερνήσεις του ΠΑΣΟΚ θεοποιήθηκε η αγορά, το κέρδος και το υπερκέρδος, η μερική και οι ελαστικές σχέσεις εργασίας και κλιμακώνεται τα τελευταία χρόνια από τις κυβερνήσεις τις ΝΕΑΣ ΔΗΜΟΚΡΑΤΙΑΣ. 
Αυτή είναι η κατάσταση και δεν θέλουμε να μπούμε ούτε στην συζήτηση, που μάλιστα έγινε από αυτό το βήμα πριν, εάν επί ΠΑΣΟΚ περιόρισαν λιγότερα χρήματα που δικαιούται η Τοπική Αυτοδιοίκηση ή επί των κυβερνήσεων της ΝΕΑΣ ΔΗΜΟΚΡΑΤΙΑΣ. Η πραγματικότητα είναι, που ομολογείται από όλους, ότι και επί κυβερνήσεων του ΠΑΣΟΚ και επί κυβερνήσεων της ΝΕΑΣ ΔΗΜΟΚΡΑΤΙΑΣ, η Τοπική Αυτοδιοίκηση δεν έχει ούτε αυτά που δικαιούται νομοθετικά, ούτε αυτά πολύ περισσότερο που έχει ανάγκη για να ανταποκριθεί σε έναν κοινωνικό και αναπτυξιακό ρόλο.
Σήμερα, κατά τη γνώμη μας, η Ελλάδα χρειάζεται μια μεγάλη ανατροπή αυτών των νεοφιλελεύθερων πολιτικών και μια ριζική αλλαγή πορείας. Η απάντηση πρέπει να είναι μια βαθιά ριζοσπαστική, προοδευτική αλλαγή, που θα αμφισβητεί το ίδιο το σύστημα που παράγει αδιέξοδα και κρίσεις. Θα ανοίγει νέους ορίζοντες για ένα νέο αναπτυξιακό, παραγωγικό, κοινωνικό, περιβαλλοντολογικό και καταναλωτικό πρότυπο.
Αγαπητοί φίλοι και φίλες, γίνεται αρκετή συζήτηση για τις μεταρρυθμίσεις που έχει ανάγκη η Τοπική Αυτοδιοίκηση. Νομίζουμε ότι από την περίοδο που άνοιξε αυτή η συζήτηση, σήμερα μπορεί κανείς να βγάλει ασφαλή συμπεράσματα. Κατά τη γνώμη μας δεν πρόκειται πρόθεση περί μεταρρύθμισης. Πρόκειται για μια πρόθεση απορρύθμισης και το λέμε αυτό, γιατί έτσι όπως παρουσιάζεται, περιορίζεται μόνο σε απλές συνενώσεις, ποιων με ποιων, είτε σε επίπεδο Νομαρχιών, είτε σε επίπεδο Δήμων, χωρίς να υπάρχει κανένα πολιτικό σχέδιο για την ισχυροποίηση και την αποτελεσματικότητα αυτού που θα προκύψει.

Κατά τη γνώμη μας, χρειάζεται σήμερα μια μεγάλη τομή στο ίδιο το κράτος, στην ίδια την Τοπική Αυτοδιοίκηση. Επιβάλλεται η Διοικητική Μεταρρύθμιση, που όμως θα έχει άλλα χαρακτηριστικά. Να σημειώσω μόνο δύο διαχωριστικές γραμμές. Θυμάμαι στο προηγούμενο συνέδριο τις έθεσε ο Υπουργός Εσωτερικών. Ακριβώς αυτές οι διαχωριστικές γραμμές, αγαπητοί φίλοι και φίλες, για εμάς, καταδεικνύουν ότι δεν πρόκειται για Διοικητική Μεταρρύθμιση. Πρόκειται μόνο για να γίνει ένα στιλ Καποδίστρια 1, όπως έγινε, που θα λειτουργήσει στο τέλος για δημοσιονομικά οφέλη. Μια Αυτοδιοίκηση, όταν κρατάμε και υπερασπιζόμαστε τον κρατικό Περιφερειάρχη, σε κάθε του μορφή, αυτό που θα προκύψει θα είναι άδειο πουκάμισο.

Μία νέα Μεταρρύθμιση με το ίδιο καλπονοθευτικό σύστημα εκλογής και δεν εννοώ μόνο το 42%, που σημείωσε ο αρχηγός της αξιωματικής αντιπολίτευσης, εννοώ πάνω από όλα και κύρια, την απλή αναλογική και δεν την εννοώ την απλή αναλογική μόνο με την έννοια του πιο δίκαιου εκλογικού συστήματος. Την εννοώ ότι ειδικά για τον χώρο της Τοπικής Αυτοδιοίκησης, είναι το σύστημα αυτό που μπορεί να κινητοποιεί, να ενεργοποιεί συλλογικότητες, για να συμμετέχουν ενεργά στον σχεδιασμό, στην εκλογή, στην υλοποίηση, στον χώρο της Τοπικής Αυτοδιοίκησης. Κατά τη γνώμη μας λοιπόν, χρειάζεται μια γενναία Διοικητική Μεταρρύθμιση.

Τέλος, σύντροφοι και συντρόφισσες, θα ήθελα να σημειώσω εδώ ότι γίνεται μια μεγάλη συζήτηση και συνεχίζεται να μπαίνει, πόσα λεφτά, με τι οικονομική βάση θα στηριχτούν οι δράσεις και οι λειτουργίες των Οργανισμών Τοπικής Αυτοδιοίκησης. Κατά διαστήματα, πότε πιο ήπια, πότε πιο αποφασιστικά, οι κεντρικές κυβερνήσεις και επί ΠΑΣΟΚ και επί ΝΕΑΣ ΔΗΜΟΚΡΑΤΙΑΣ, αξιοποιείται ο κίνδυνος του προϋπολογισμού, τα δημόσια ελλείμματα, το: δεν έχουμε λεφτά. 

Κοιτάξτε να δείτε, όταν παρουσιάστηκε η οικονομική κρίση, αμέσως βρέθηκαν διαθέσιμα ποσά, 28 δις, ορισμένα άμεσα, για να χρηματοδοτήσουν το χρηματοπιστωτικό σύστημα που είχε και τη δική του ευθύνη για την κρίση. Κατά τη γνώμη μας, χρειάζεται ένα μέρος αυτών, να δοθεί μια γενναία χρηματοδότηση, ώστε να μπορέσει πέρα από τα κλασικά, ο χώρος της Τοπικής Αυτοδιοίκησης να υλοποιήσει αναπτυξιακά έργα, να λειτουργήσει τις κοινωνικές δομές που κατά βάση είναι εντάσεως εργασίας και να μπορέσει να λειτουργήσει με θετική συμβολή στην αντιμετώπιση της κρίσης. 
Τέλος, αγαπητοί φίλοι και φίλες, πιστεύουμε ότι σήμερα χρειάζεται να αναπτυχθεί ένα αυτοδιοικητικό κίνημα που θα διεκδικεί την αναγέννηση του Δήμου, σαν τον συλλογικό εκφραστή των συμφερόντων των πολιτών του Δήμου, Που θα υπερασπίζεται τον δημόσιο χώρο σαν κοινωνικό αγαθό, που θα ενεργοποιεί τους πολίτες, θα στηρίζεται σε αυτούς και θα στηρίζει αυτούς.

Εύχομαι καλή επιτυχία στο συνέδριό σας. 

